รายงานของคณะกรรมการตรวจสอบ

เรียน ผู้ถือหุ้น ธนาคารกรุงศรีอยุธยา จำกัด (มหาชน)

คณะกรรมการตรวจสอบมีความเป็นอิสระในการปฏิบัติหน้าที่ตามที่ได้รับมอบหมายจากคณะกรรมการธนาคาร
ซึ่งสอดคล้องกับข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์
ประกาศของตลาดหลักทรัพย์แห่งประเทศไทย และธนาคารแห่งประเทศไทย

คณะกรรมการตรวจสอบประกอบด้วยกรรมการอิสระจำนวน 3 ท่าน
ปัจจุบันคณะกรรมการตรวจสอบประกอบด้วย

1. นายสุรชัย พฤกษ์บำรุง ประธานกรรมการตรวจสอบ

2. นายวิรัช ไพรัชพิบูลย์ กรรมการตรวจสอบ

3. นางสาวพจนีย์ ธนวรานิช กรรมการตรวจสอบ

โดยมี นางสาวพรรณทิพา หาญนรเศรษฐ์
ผู้บริหารสูงสุดกลุ่มงานตรวจสอบทำหน้าที่เป็นเลขานุการคณะกรรมการตรวจสอบในปี 2554
มีการประชุมรวมทั้งสิ้น 13 ครั้ง เป็นการประชุมครั้งพิเศษร่วมกับผู้สอบบัญชี
โดยไม่มีผู้บริหารรวมอยูด้วย 1 ครั้ง
และมีการรายงานผลการประชุมให้คณะกรรมการธนาคารทราบทุกครั้ง
ซึ่งสรุปสาระสำคัญของการดำเนินการได้ดังนี้

1. ให้ความเห็นชอบแผนงานตรวจสอบประจำปีซึ่งเน้นการตรวจสอบตามความเสี่ยง
และการปรับปรุงแผนงานตรวจสอบ เพื่อให้มีความเหมาะสม
พร้อมทั้งติดตามผลการปฏิบัติงานตรวจสอบจนบรรลุผลตามเป้าหมายที่กำหนดไว้

2. พิจารณารายการที่เกี่ยวโยงกันหรือรายการที่อาจมีความขัดแย้งทางผลประโยชน์
เพื่อให้มีการดำเนินการอย่างสมเหตุสมผล เช่นเดียวกับรายการทางการค้าปกติทั่วไป
และมีการเปิดเผยข้อมูลอย่างโปร่งใส

3. สอบทานงบการเงินรายไตรมาส งบการเงินครึ่งปี และประจำปีของธนาคาร
และงบการเงินรวมของธนาคารและบริษัทย่อย โดยประชุมพิจารณาร่วมกับผู้สอบบัญชี
และผู้บริหารในสายบัญชีและการเงิน เพื่อให้มั่นใจว่างบการเงินแสดงฐานะทางการเงินอย่างถูกต้อง
เป็นไปตามมาตรฐานการบัญชีและพระราชบัญญัติธุรกิจสถาบันการเงิน รวมทั้งมีการประชุม
เป็นการเฉพาะกับผู้สอบบัญชีโดยไม่มีฝ่ายจัดการเข้าร่วมประชุม เพื่อสอบถามถึงความเป็นอิสระ
ความร่วมมือจากธนาคาร และประเด็นที่อาจก่อให้เกิดความเสียหายหรือทุจริตที่มีนัยสำคัญ

4. พิจารณารายงานการตรวจสอบพิเศษประจำปี 2554 และสอบทานรายงานผลการตรวจสอบ
ด้านการประเมินความเพียงพอของเงินกองทุน (ICAAP: Internal Capital Adequacy
Assessment Process) ตามที่ธนาคารแห่งประเทศไทยกำหนด

5. สอบทาน และติดตาม เพื่อพิจารณาถึงความเพียงพอ เหมาะสม
และประสิทธิผลของระบบการควบคุมภายในของธนาคาร และการตรวจสอบภายใน
โดยคณะกรรมการตรวจสอบได้รับทราบถึงผลการตรวจสอบและประเด็นสำคัญที่พบจากการตรวจสอบและการดำเนินการแก้ไขตามข้อเสนอแนะของผู้ตรวจสอบภายในและผู้สอบบัญชี

6. สอบทานการปฏิบัติตามกฎระเบียบ รวมถึงประกาศตลาดหลักทรัพย์แห่งประเทศไทย
และระเบียบและข้อกำหนดของธนาคารแห่งประเทศไทย
โดยพิจารณาผลการกำกับดูแลการปฏิบัติตามกฎเกณฑ์จากรายงานคณะกรรมการกำกับดูแลกิจการ
และผลการตรวจสอบของกลุ่มตรวจสอบ

7.
พิจารณารายงานจากคณะกรรมการบริหารความเสี่ยงของธนาคารเกี่ยวกับการควบคุมดูแลและบริหารจัดการประเมินติดตาม
ตลอดจนการบริหารความเสี่ยงโดยรวมของธนาคาร

8.
พิจารณาคัดเลือกและเสนอแต่งตั้งผู้สอบบัญชีของธนาคารโดยพิจารณาคุณสมบัติตามที่ธนาคารแห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์กำหนด
โดยผู้สอบบัญชีดังกล่าวไม่ได้มีความสัมพันธ์หรือมีส่วนได้เสียกับธนาคาร ผู้บริหาร ผู้ถือหุ้นรายใหญ่
หรือผู้เกี่ยวข้องในลักษณะที่จะมีผลกระทบต่อการปฏิบัติงานที่มีความเป็นอิสระ ทั้งไม่ได้เป็นกรรมการ
พนักงาน ลูกจ้าง หรือดำรงตำแหน่งหน้าที่ใด ๆ ของธนาคาร ซึ่งได้รับอนุมัติจากที่ประชุมผู้ถือหุ้นแล้ว

9. พิจารณา
และอนุมัติการปรับปรุงกฎบัตรและนโยบายการตรวจสอบของกลุ่มงานตรวจสอบภายในเพื่อให้เป็นปัจจุบันและเหมาะสม

10. เป็นอีกช่องทางหนึ่งในการรับเรื่องร้องเรียน
เพื่อให้ครอบคลุมข้อร้องเรียนจากผู้มีส่วนได้ส่วนเสียทุกกลุ่ม และรับทราบผล
การดำเนินการแก้ไขเรื่องร้องเรียนดังกล่าว

คณะกรรมการตรวจสอบมีความเห็นว่า
ธนาคารได้จัดทำรายงานทางการเงินขึ้นอย่างเหมาะสมและเพียงพอ
และดำเนินธุรกิจอย่างสอดคล้องกับกฎระเบียบของสำนักงานคณะกรรมการกำกับหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และระเบียบข้อบังคับของธนาคารแห่งประเทศไทย
ทั้งนี้ ระบบการควบคุมภายในที่มีอยู่ทำให้เชื่อมั่นว่า ข้อมูลทางการเงินมีความสมบูรณ์
ถูกต้องเชื่อถือได้และมีการเปิดเผยอย่างเพียงพอ

[]